次韵答和樂道侍讀給事
作者：韓維
朝代：宋

paragraphs: 歲豐訟滋簡，拙守容晏眠。
起來視雲景，春意亦已鮮。
驅車望南城，精廬屹當前。
華堂坐沈邃，遲日步暄妍。
流覽高僧壁，稽首金像蓮。
即事豈非適，感懷良慨然。
宮藩與鄉閈，早接二公賢。
高文炳群宿，大論傾長川。
爾來曾幾時，急景凋朱顔。
從容味真理，蕭灑賦高篇。
豈無安民策，坐惜成棄捐。
尚期雅正音，入和薰風弦。
余本巖壑姿，臺閣繆見延。
淵明亦有言，誤落塵網間。
命固有行止，理非可控搏。
素髪紛已垂，行當掛吾冠。
側聞治林圃，栽插及晴天。
芳芽吐膏壤，柔條擢暖烟。
光景非我力，爲君導鳴泉。